(ବେତାର ବ୍ୟୁରୋ) ଏଣିକି ଛାତ୍ରଛାତ୍ରୀମାନଙ୍କୁ ବୋର୍ଡ ଏବଂ ୟୁନିଭର୍ସିଟି ପ୍ରମାଣପତ୍ର ପାଇଁ ବୋର୍ଡ ବା ୟୁନିଭର୍ସିଟି କାର୍ଯ୍ୟାଳୟକୁ ଦୌଡିବାକୁ ପଡିବ ନାହିଁ। ଛାତ୍ରଛାତ୍ରୀମାନେ ସେମାନଙ୍କର ବୋର୍ଡ ବା ୟୁନିଭର୍ସିଟି ପ୍ରମାଣପତ୍ର ଅନଲାଇନ ପୋର୍ଟାଲ ଲୋକସେବା.ଓଡିଶା.ଇନ (lokaseba.odisha.in)ରେ ଆବେଦନ କରିପାରିବେ।
ଏଥିପାଇଁ ଛାତ୍ରଛାତ୍ରୀ ମାନଙ୍କୁ ନିଜ ୟୁଜର ଆଇଡି ଓ ପାସୱାର୍ଡ କରିବାକୁ ପଡିବ ଏବଂ ଏହି ଆଇଡି ମାଧ୍ୟମରେ ଆବେଦନ କରିପାରିବେ । ସାର୍ଟିଫିକେଟ ପାଇଁ ଆବଶ୍ୟକ ଦେୟ ମଧ୍ୟ ଅନଲାଇନ ବ୍ୟାଙ୍କ ସେବା ମାଧ୍ୟମରେ ଦାଖଲ କରାଯାଇ ପାରିବ। ଆବେଦନ ପତ୍ରକୁ ପଇଠ କରିବା ପରେ ଆବେଦନକାରୀଙ୍କୁ ଏକ ରସିଦ ମିଳିବ ଓ ଏହାର କାର୍ଯ୍ୟ ଅନଲାଇନରେ ଆରମ୍ଭ ହେବ। ଅଧିକାରୀଙ୍କ ଦ୍ବାରା ଶେଷ ମଞ୍ଜୁରୀ ପାଇ ଅନୁମୋଦନ ହେବା ପରେ ସାର୍ଟିଫିକେଟ ଡାଉନଲୋଡ କରିବା ପାଇଁ ଆବେଦନକାରୀଙ୍କୁ ଏକ ଏସ.ଏମ.ଏସ ଯିବ।
ରବିବାର ଦିନ ମୁଖ୍ୟ ଶାସନ ସଚିବ ଶ୍ରୀ ଆଦିତ୍ୟ ପ୍ରସାଦ ପାଢୀ ରାଜ୍ୟ ସଚିବାଳୟ ଠାରେ ଏ ପ୍ରକାର ୮ଟି ସେବାକୁ ଅନଲାଇନ ପୋର୍ଟାଲ ମାଧ୍ୟମରେ ଉଦଘାଟନ କରିଛନ୍ତି । ଆସନ୍ତା ୨ ରୁ ୩ ମାସ ମଧ୍ୟରେ ଏହି ବ୍ୟବସ୍ଥାକୁ ବିକଶିତ କରିବା ପାଇଁ ମୁଖ୍ୟ ଶାସନ ସଚିବ ସରକାରୀ ସେବା ଆଧୁନୀକରଣ ସଂସ୍ଥାଙ୍କୁ ନିର୍ଦ୍ଦେଶ ଦେଇଛନ୍ତି । ଦରଖାସ୍ତ ଗ୍ରହଣ, ପ୍ରକ୍ରିୟାକରଣ, ବୈଧକରଣ, ଦେୟ ଆଦାୟ, ଅନୁମୋଦନ ଏବଂ ପ୍ରମାଣପତ୍ର ପ୍ରଦାନ ଆଦି ସମ୍ପୁର୍ଣ୍ଣ ପ୍ରକ୍ରିୟାକୁ ବ୍ୟକ୍ତି ନିୟନ୍ତ୍ରଣ ମୁକ୍ତ ଓ ଯନ୍ତ୍ରଚାଳିତ କରିବା ପାଇଁ ଶ୍ରୀ ପାଢୀ ନିର୍ଦ୍ଦେଶ ଦେଇଛନ୍ତି।
